CELEX: 32022R0388
Language: et
Date: 2022-03-08 00:00:00
Title: Komisjoni rakendusmäärus (EL) 2022/388, 8. märts 2022, millega muudetakse rakendusmäärust (EL) 2018/2066, mis käsitleb Euroopa Parlamendi ja nõukogu direktiivi 2003/87/EÜ kohast kasvuhoonegaaside heite seiret ja aruandlust (EMPs kohaldatav tekst)

9.3.2022   
               
               
                  ET
               
               
                  Euroopa Liidu Teataja
               
               
                  L 79/1
               
            
         KOMISJONI RAKENDUSMÄÄRUS (EL) 2022/388,
         8. märts 2022,
         millega muudetakse rakendusmäärust (EL) 2018/2066, mis käsitleb Euroopa Parlamendi ja nõukogu direktiivi 2003/87/EÜ kohast kasvuhoonegaaside heite seiret ja aruandlust
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ, (1) eriti selle artikli 14 lõiget 1,
         ning arvestades järgmist:
         
                     (1)
                  
                  
                     Komisjoni rakendusmääruses (EL) 2018/2066 (2) on sätestatud direktiivi 2003/87/EÜ kohaldamisalasse kuuluvatest tegevusaladest tuleneva kasvuhoonegaaside heite, eelkõige biomassist pärit heite seire ja aruandluse eeskirjad. Kõnealust määrust muudeti komisjoni rakendusmäärusega (EL) 2020/2085, (3) et viia biomassist pärit heidet käsitlevad sätted vastavusse direktiivis (EL) 2018/2001 (4) sätestatud eeskirjadega, eelkõige seoses asjakohaste mõistete ning biomassi kasutamise suhtes kohaldatavate säästlikkuse kriteeriumide ja kasvuhoonegaaside heite vähendamise kriteeriumidega. Nende muudatuste tulemusena kohaldatakse biomassi kasutamise suhtes kehtestatud säästlikkuse kriteeriume ja kasvuhoonegaaside heite vähendamise kriteeriume alates 1. jaanuarist 2022.
                  
               
                     (2)
                  
                  
                     Säästlikkuse kriteeriumide ja kasvuhoonegaaside heite vähendamise kriteeriumide kohaldamine direktiiviga 2003/87/EÜ hõlmatud tegevusalade suhtes on vajalik, et tagada põletamiseks kasutatavate biokütuste, vedelate biokütuste ja biomasskütuste säästlikkus ning nende panus liidu kliima- ja keskkonnaeesmärkide saavutamisse.
                  
               
                     (3)
                  
                  
                     Üha rohkem tunnistatakse vajadust viia bioenergiapoliitika kooskõlla keskkonnaeesmärkidega ja tagada õiglane juurdepääs biomassi tooraineturule, et töötada välja suure lisaväärtusega uuenduslikke bioressursipõhiseid lahendusi ja luua kestlik ringbiomajandus. Liikmesriigid peaksid seega võtma arvesse energia tootmiseks ja muul eesmärgil kasutamiseks saadaval olevat kestlikku biomassivaru ning süsinikku siduva metsa ja ökosüsteemide säilitamist, samuti ringmajanduse ja biomassi astmelise kasutamise põhimõtteid ning Euroopa Parlamendi ja nõukogu direktiiviga 2008/98/EÜ (5) kehtestatud jäätmehierarhiat. Liidu heitkogustega kauplemise süsteemi (HKS) eesmärk on aidata saavutada liidu seatud kliimamuutuste leevendamise eesmärke kasvuhoonegaaside heite vähendamise teel. Selles suunas liikumisel on oluline aidata saavutada ka laiemaid keskkonnaeesmärke, eelkõige takistada elurikkuse vähenemist, millele avaldab negatiivset mõju maakasutuse kaudne muutus seoses teatavate biokütuste, vedelate biokütuste ja biomasskütuste tootmisega. Võttes arvesse, et kuni säästlikkuse kriteeriumide täieliku rakendamiseni kohaldatakse HKSis kogu biomassi suhtes nullmäära, julgustatakse liikmesriike kooskõlas aluslepingus sätestatud põhimõttega „saastaja maksab“ kasutama nende käsutuses olevaid turupõhiseid vahendeid, nagu maksustamist, tagamaks, et negatiivse keskkonnamõju vältimiseks hoidutakse HKSi sektorites mittesäästliku biomassi kasutamisest.
                  
               
                     (4)
                  
                  
                     Liikmesriikidel oli direktiivi (EL) 2018/2001 ülevõtmiseks aega 30. juunini 2021. Paljudes liikmesriikides ei ole direktiivi ülevõtmine veel lõpule viidud.
                  
               
                     (5)
                  
                  
                     Direktiiviga (EL) 2018/2001 on ette nähtud võtta vastu mitu biomassi säästlikkuse kriteeriume ja kasvuhoonegaaside heite vähendamise kriteeriume rakendavat delegeeritud õigusakti ja rakendusakti. Mitme sellise akti vastuvõtmine viibib.
                  
               
                     (6)
                  
                  
                     Direktiivi (EL) 2018/2001 eesmärk on tugevdada vabatahtlike rahvusvaheliste ja riiklike sertifitseerimiskavade rolli säästlikkuse kriteeriumidele ja kasvuhoonegaaside heite vähendamise kriteeriumidele vastavuse kontrollimiseks ühtlustatud viisil. Liikmesriigid võivad koostada ka riiklikke sertifitseerimiskavasid. Nendes sertifitseerimiskavades kasutatavaid meetodeid tuleb ajakohastada, kui direktiiviga (EL) 2018/2001 ette nähtud delegeeritud õigusaktid ja rakendusaktid on vastu võetud. Lisaks tuleb koolitada tõendajaid.
                  
               
                     (7)
                  
                  
                     Selleks et tagada usaldusväärne, tõhus ja ühtlustatud rakendamine, peetakse vajalikuks ja proportsionaalseks lükata rakendusmääruse (EL) 2018/2066 kohaste biokütuste, vedelate biokütuste ja biomassi säästlikkuse kriteeriumide ja kasvuhoonegaaside heite vähendamise kriteeriumide kohaldamine edasi. Üks kalendriaasta on HKSi iga-aastase nõuetele vastavuse tsükliga kooskõlastamiseks sobiv.
                  
               
                     (8)
                  
                  
                     Käesoleva määrusega vähendatakse ka nende ettevõtjate majanduslikku ebakindlust, kes kasutavad biokütuseid, vedelaid biokütuseid ja biomasskütuseid põletamiseks direktiiviga 2003/87/EÜ hõlmatud tegevusaladel, kuna sertifitseerimiskavad hakkavad eeldatavasti täielikult toimima 2022. aasta jooksul.
                  
               
                     (9)
                  
                  
                     Seepärast tuleks rakendusmäärust (EL) 2018/2066 vastavalt muuta.
                  
               
                     (10)
                  
                  
                     Kuni direktiivi (EL) 2018/2001 rakendamiseks vajalike eeskirjade vastuvõtmiseni tuleks käesolevat määrust kohaldada alates 1. jaanuarist 2022.
                  
               
                     (11)
                  
                  
                     Käesoleva määrusega ettenähtud meetmed on kooskõlas kliimamuutuste komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmääruse (EL) 2018/2066 artiklisse 38 lisatakse lõige 6:
            
               
                  „6.   Erandina lõike 5 esimesest lõigust võivad liikmesriigid või vajaduse korral pädevad asutused lugeda ajavahemikul 1. jaanuarist 2022 kuni 31. detsembrini 2022 põletamiseks kasutatavate biokütuste, vedelate biokütuste ja biomasskütuste puhul kõnealuses lõikes osutatud säästlikkuse ja kasvuhoonegaaside heite vähendamise kriteeriumid täidetuks.“
               
            
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. jaanuarist 2022.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. märts 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 275, 25.10.2003, lk 32.
         
            (2)  Komisjoni 19. detsembri 2018. aasta rakendusmäärus (EL) 2018/2066, mis käsitleb Euroopa Parlamendi ja nõukogu direktiivi 2003/87/EÜ kohast kasvuhoonegaaside heite seiret ja aruandlust ning millega muudetakse komisjoni määrust (EL) nr 601/2012 (ELT L 334, 31.12.2018, lk 1).
         
            (3)  Komisjoni 14. detsembri 2020. aasta rakendusmäärus (EL) 2020/2085, millega muudetakse ja parandatakse rakendusmäärust (EL) 2018/2066, mis käsitleb Euroopa Parlamendi ja nõukogu direktiivi 2003/87/EÜ kohast kasvuhoonegaaside heite seiret ja aruandlust (ELT L 423, 15.12.2020, lk 37).
         
            (4)  Euroopa Parlamendi ja nõukogu 11. detsembri 2018. aasta direktiiv (EL) 2018/2001 taastuvatest energiaallikatest toodetud energia kasutamise edendamise kohta (ELT L 328, 21.12.2018, lk 82).
         
            (5)  Euroopa Parlamendi ja nõukogu 19. novembri 2008. aasta direktiiv 2008/98/EÜ, mis käsitleb jäätmeid ja millega tunnistatakse kehtetuks teatud direktiivid (ELT L 312, 22.11.2008, lk 3).